Garnerius Dei gratia Trecensis episcopus et frater Guiterus Beati Lupi Trecensis humilis minister, omnibus ad quos littere iste venerint salutem. Noverit universitas vestra quod pater noster Melior tituli sanctorum Johannis et Pauli presbiter cardinalis et apostolice sedis legatus causam que inter abbatem et monachos Vallis lucentis et sacerdotes Petrum et Mauricium super tercia parte decime Regniaci vertebatur, nobis commisit audiendiam debitoque fine terminandam. Nos itaque citatis partibus et diebus assignatis, auditis allegationibus partium, tandem comperta veritate per testes productos et receptos et examinatos quod scilicet illam partem decime de qua agebatur, Herbertus miles de Montibus ecclesie Vallis lucentis in elemosinam dedisset, cognito quoque quod Vitalis sacerdos eandem decimam sine conscientia et assensu capituli Vallis lucentis a Norpaudo abbate sibi et non ecclesie Regniaci comperasset et postmodum predictis sacerdotibus Petro et Mauricio tamquam successoribus et heredibus eam donasset. Ne per abbatis presumptionem ecclesia Vallis lucentis sua frustraretur elemosina et privaretur prescriptam decima sepedictis sacerdotibus Petro et Mauricio abjudicavimus et ecclesie Vallis lucentis adjudicavimus et judicio nostro reddidimus, consultis sapientibus et discretis viris. Hoc autem ne revocari posset indubium petentibus abbate et monachis Vallis lucentis ex ordine conscripsimus et sigillis nostris scriptum confirmavimus. Anno Incarnati Verbi M° C° nonagesimo quarto.